SKRIFTLIG FORESPØRGSEL E-3595/00

af Alexander de Roo (Verts/ALE) til Kommissionen

(22. november 2000)

Om: Udvidelse af Adamas-havnen på øen Milos i Kykladerne, Grækenland

Med fælles afgørelse nr. 69269 af 30.3.1998 har den græske minister for miljø, fysisk planlægning og offentlige arbejder og ministeren for handelsflåden godkendt ovennævnte arbejde. I november 1999 vedtog den græske regering at gennemføre dette arbejde, der blev kvalificeret som havnearbejde, for at det kunne nyde godt af fællesskabsfinansieringer. I virkeligheden ændrer dette arbejde den bymæssige og territorielle planlægning af øen, idet kysten langs hele vejstrækningen langs havet fyldes op, hvorved der skabes adgangs- og færdselsveje samt yderligere områder, der gør det muligt at installere borde foran de forskellige barer og restauranter, der findes langs kyststrækningen.

Der er tilsyneladende ikke foretaget nogen miljørisikovurdering i overensstemmelse med den gældende lovgivning (lov 1650/1986, direktiv 85/337/EØF(1) og de fælles ministerielle afgørelser 69269/5387/1990). Statsrådet, der fik indgivet en klage den 11. november 1999 med henblik på afbrydelse af arbejdet, har afvist denne klage den 18.1.2000 under henvisning til en nyligt truffet lovbestemmelse (artikel 35 i lov 2721/1999), idet formanden for det 5. kammer i statsrådet kun nævnte begrebet offentlig interesse uden nogen begrundelse, og dermed gav tilladelse til videreførelsen af arbejdet(2). Et annulationssøgsmål mod administrationens afgørelse er indgivet den 8. november 1999. Ved behandlingen af dette søgsmål har statsrådet anset det for acceptabelt, og har dermed modsagt sig selv ved at sætte spørgsmålstegn ved den offentlige interesse, der nævnes i afgørelsen af 18.1.2000. Søgsmålet har været udsat, lige siden det blev indgivet, hvilket har gjort det muligt for entreprenørerne at afslutte arbejdet.

En eventuel tilsidesætelse af klagen over den ovennævnte bestemmelse i lov 2721/1999 begrænser i alvorlig grad de græske borgeres ret til at nyde godt af en midlertidig domstolsbeskyttelse og vil kunne gøre det muligt at gennemføre det arbejde, der finansieres med fællesskabsmidler, og som vil få uafvendelige følger for miljøet.

Kan Kommissionen behandle ovennævnte spørgsmål og træffe de nødvendige foranstaltninger over for de græske myndigheder for at sikre gennemførelsen af fællesskabslovgivningen og særlig bestemmelserne om miljørisikovurdering?

Anser Kommissionen det ikke for nødvendigt at anmode de græske myndigheder om tilbagebetaling af de fællesskabsmidler, der er ydet til det pågældende projekt, såfremt fællesskabsbestemmelserne ikke overholdes?

Hvilken risiko mener Kommissionen, at en tilsidesættelse af klagen over ovennævnte bestemmelse i lov 2721/1999 indebærer?

(1) EFT L 175 af 5.7.1985. Undersøgelsen indeholder ingen oplysninger om arbejdet og det berørte miljø, ingen vurdering af følgerne i alle deres mulige former, ingen detaljerede foranstaltninger til forebyggelse, begrænsning eller udbedring, ingen sammenligning mellem fordele og ulemper, ingen begrundelse ifølge rent miljømæssige kriterier for den påtænkte løsning og ingen analyse af alternative løsninger med henblik på at beskytte Milos-bugten, der er den næststørste naturlige bugt i Middelhavet, og dens økosystem. Det skal bemærkes, at øen Milos allerede er alvorligt berørt af aktiviteterne til udvinding af mineraler, samt planerne om udvidelse af disse aktiviteter, der har alvorlige indvirkninger på miljøet (jf. skriftlig forespørgsel E-0318/2000), og at integreringen af regionen, som er beliggende på den vestlige kyst i Milos, i Natura 2000-nettet (i henhold til direktiv 92/43/EØF, offentliggjort i EFT L 206 af 22.7.1992) forsinkes af de lokale myndigheder, der netop er hovedansvarlige for det pågældende arbejde.

(2) Den vigtigste begrundelse for arbejdet består i at udvide det disponible område til restauranter og barer.

Svar afgivet på Kommissionens vegne af Margot Wallström

(8. februar 2001)

Kommissionen bliver ikke regelmæssigt underrettet af medlemsstaterne om disses gennemførelse af Rådets direktiv 85/337/EØF af 27. juni 1985, som ændret ved Rådets direktiv 97/11/EF af 3. marts 1997, om vurdering af visse offentlige og private projekters indvirkning på miljøet(1). Følgelig og på grund af det ærede medlems skriftlige forespørgsel vil Kommissionen henvende sig til de græske myndigheder for at få klarlagt, hvorvidt alle de procedurer, der er foreskrevet i lovgivningen, er blevet fulgt.

I tilfælde af, at fællesskabslovgivningen ikke er blevet efterkommet, forbeholder Kommissionen sig muligheden for at anmode de græske myndigheder om at fjerne samtlige udgifter i forbindelse med det pågældende projekt fra udgiftsanmeldelsen i forbindelse med afslutningen af flerfonds-OP'et for 1994-1999 for den sydlige del af Det Ægæiske Hav.

For så vidt angår artikel 35 i lov 2721/99, minder Kommissionen om, at da der er tale om en national bestemmelse om nærmere fastsættelse af fremgangsmåderne ved interventionsspørgsmål har Fællesskabet ingen kompetence på området.

(1) EFT L 73 af 14.3.1997.